Document ID: 32018D0402

Reference:
15.3.2018
RO
Jurnalul Oficial al Uniunii Europene
L 72/20
DECIZIA (UE) 2018/402 A COMISIEI
din 13 martie 2018
de instituire a Grupului consultativ european pentru Autoritatea Europeană a Muncii
(Text cu relevanță pentru SEE și Elveția)
COMISIA EUROPEANĂ,
având în vedere Tratatul privind funcționarea Uniunii Europene, în special articolul 46, articolul 48, articolul 53 alineatul (1), articolul 62 și articolul 91 alineatul (1),
întrucât:
(1)
În discursul său din 2017 privind starea Uniunii (1), președintele Juncker a propus crearea unei Autorități Europene a Muncii, pentru a consolida echitatea pe piața internă și a asigura punerea în aplicare într-un mod corect, simplu și eficient a normelor UE privind mobilitatea forței de muncă.
(2)
La 13 martie 2018, Comisia a propus înființarea Autorității Europene a Muncii (2), pentru a sprijini statele membre și Comisia să faciliteze accesul persoanelor fizice și a angajatorilor la informații privind drepturile de care se bucură și obligațiile care le revin, precum și la serviciile relevante pentru situațiile de mobilitate transfrontalieră a forței de muncă, pentru a susține cooperarea dintre statele membre în ceea ce privește asigurarea respectării legislației UE în context transfrontalier și pentru a media și a facilita găsirea de soluții în caz de litigii transfrontaliere sau perturbări ale pieței muncii.
(3)
Ar trebui instituit un grup consultativ a cărui misiune ar fi să ofere consiliere și asistență Comisiei în ceea ce privește înființarea rapidă și funcționarea viitoare a Autorității Europene a Muncii și care ar trebui să se numească Grupul consultativ european pentru Autoritatea Europeană a Muncii (denumit în continuare „grupul”). Fără a participa la procesul legislativ care conduce la adoptarea propunerii de regulament de instituire a Autorității Europene a Muncii, grupul ar trebui să contribuie la punerea bazelor pentru crearea Autorității Europene a Muncii.
(4)
Grupul ar trebui, în special, să creeze condiții pentru schimburi de bune practici și experiențe privind cooperarea în domenii ce țin de mobilitatea transfrontalieră a forței de muncă și de coordonarea sistemelor de securitate socială, aspecte care ar putea fi dezvoltate ulterior de Autoritatea Europeană a Muncii, precum și pentru examinarea unor chestiuni de ordin general, chestiuni de principiu și aspecte practice care decurg din punerea în aplicare a legislației europene relevante. Grupul ar trebui să contribuie, totodată, la identificarea mijloacelor de cooperare și a contribuțiilor organismelor relevante existente, inclusiv a agențiilor UE, la înființarea și la buna funcționare a Autorității Europene a Muncii.
(5)
Grupul ar trebui să fie prezidat de Comisie (DG Ocuparea Forței de Muncă, Afaceri Sociale și Incluziune) și să fie alcătuit din reprezentanți de rang înalt ai autorităților statelor membre, ai partenerilor sociali din Uniune, ai Fundației Europene pentru Îmbunătățirea Condițiilor de Viață și de Muncă (Eurofound), ai Centrului European pentru Dezvoltarea Formării Profesionale (Cedefop), ai Fundației Europene de Formare (ETF) și ai Agenției Europene pentru Securitate și Sănătate în Muncă (EU-OSHA). Partenerii sociali din UE ar trebui să reprezinte în egală măsură sindicatele și organizațiile patronale.
(6)
Asociația Europeană a Liberului Schimb (AELS) și Agenția Uniunii Europene pentru Cooperare în Materie de Aplicare a Legii (Europol) ar trebui să primească statut de observator.
(7)
Grupul ar trebui să coopereze cu organismele existente în domeniul mobilității forței de muncă și al coordonării sistemelor de securitate socială.
(8)
Ar trebui să se prevadă norme privind divulgarea de informații de către membrii grupului și observatori.
(9)
Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (3).
(10)
Prezenta decizie ar trebui să se aplice până la înființarea Autorității Europene a Muncii,
ADOPTĂ PREZENTA DECIZIE:
Articolul 1
Obiectul
Se instituie Grupul consultativ european pentru Autoritatea Europeană a Muncii (denumit în continuare „grupul”).
Articolul 2
Sarcinile
Grupul oferă consiliere și asistență Comisiei (DG Ocuparea Forței de Muncă, Afaceri Sociale și Incluziune) în ceea ce privește înființarea rapidă și funcționarea viitoare a Autorității Europene a Muncii.
În special, sarcinile grupului sunt:
(a)
să faciliteze cooperarea dintre autoritățile naționale și părțile interesate și să ofere consiliere Comisiei în ceea ce privește înființarea rapidă și funcționarea operațională viitoare a Autorității Europene a Muncii;
(b)
să examineze chestiuni de ordin general, chestiuni de principiu și aspecte practice care decurg din punerea în aplicare a legislației europene în domeniul mobilității transfrontaliere a forței de muncă și al coordonării sistemelor de securitatea socială și impactul acestora asupra activităților Autorității Europene a Muncii;
(c)
să facă schimb de opinii și să identifice cele mai bune practici și exemple de bună cooperare în materie de mobilitate transfrontalieră a forței de muncă și de coordonare a sistemelor de securitate socială în vederea elaborării activităților Autorității Europene a Muncii;
(d)
să identifice mijloacele de cooperare și contribuțiile organismelor existente, inclusiv a agențiilor UE descentralizate, la înființarea și la buna funcționare a Autorității Europene a Muncii.
Articolul 3
Componența
(1)   Grupul are următoarea componență:
—
un reprezentant din fiecare stat membru;
—
șase reprezentanți ai partenerilor sociali din UE reprezentând în egală măsură sindicatele și organizațiile patronale;
—
câte un reprezentant din fiecare agenție a UE în domeniul ocupării forței de muncă și al afacerilor sociale.
(2)   Membrii își numesc reprezentanții dintre persoanele cu rang înalt și au responsabilitatea de a se asigura că reprezentanții lor oferă un nivel înalt de cunoștințe de specialitate.
(3)   Reprezentanții sunt numiți în termen de 30 de zile de la intrarea în vigoare a prezentei decizii. Reprezentanții pot fi însoțiți de experți.
(4)   Membrii care nu mai sunt în măsură să contribuie în mod eficace la deliberările grupului de experți, care, în opinia Comisiei (DG Ocuparea Forței de Muncă, Afaceri Sociale și Incluziune), nu îndeplinesc condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitați să participe la reuniunile grupului și pot fi înlocuiți pentru perioada rămasă până la încheierea mandatului lor.
Articolul 4
Președintele
Grupul este prezidat de un reprezentant al Comisiei (DG Ocuparea Forței de Muncă, Afaceri Sociale și Incluziune).
Articolul 5
Modul de funcționare
(1)   Grupul acționează la cererea Comisiei (DG Ocuparea Forței de Muncă, Afaceri Sociale și Incluziune) în conformitate cu normele orizontale (4).
(2)   Grupul se reunește de cel puțin trei ori pe an. Reuniunile grupului au loc, în principiu, la sediul Comisiei.
(3)   Comisia (DG Ocuparea Forței de Muncă, Afaceri Sociale și Incluziune) asigură serviciile de secretariat. La reuniunile grupului pot participa funcționari din alte servicii ale Comisiei care sunt interesați de activitățile acestuia.
(4)   Cu acordul Comisiei (DG Ocuparea Forței de Muncă, Afaceri Sociale și Incluziune), grupul poate decide, cu majoritatea simplă a membrilor săi, ca deliberările să fie publice.
(5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de grup sunt concludente și complete. Procesele-verbale se întocmesc de secretariat, sub responsabilitatea președintelui.
(6)   Grupul adoptă prin consens avizele, recomandările și rapoartele sale.
(7)   Participarea experților Parlamentului European la activitățile grupului intră sub incidența punctului 15 din Acordul-cadru privind relațiile dintre Parlamentul European și Comisia Europeană (5) și a anexei I la acest acord.
Articolul 6
Experții invitați
Comisia (DG Ocuparea Forței de Muncă, Afaceri Sociale și Incluziune) poate invita experți care dețin cunoștințe de specialitate cu privire la un anumit subiect de pe ordinea de zi, pentru a participa, ad-hoc, la activitățile grupului.
Articolul 7
Observatorii
(1)   Asociației Europene a Liberului Schimb (AELS) și Agenției Uniunii Europene pentru Cooperare în Materie de Aplicare a Legii li se acordă statutul de observator, în urma unei invitații directe, în conformitate cu normele orizontale.
(2)   Observatorii își desemnează propriii reprezentanți.
(3)   Reprezentanții observatorilor pot fi autorizați de președinte să participe la discuțiile grupului și să ofere cunoștințe de specialitate. Aceștia nu participă însă la formularea recomandărilor sau a avizelor grupului.
Articolul 8
Regulamentul de procedură
La propunerea și cu acordul Comisiei (DG Ocuparea Forței de Muncă, Afaceri Sociale și Incluziune), grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale.
Articolul 9
Secretul profesional și gestionarea informațiilor clasificate
Membrii grupului și reprezentanții acestora, precum și experții și observatorii invitați respectă obligațiile privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (6) și (UE, Euratom) 2015/444 (7) ale Comisiei. Dacă aceste obligații nu sunt respectate, Comisia poate lua toate măsurile care se impun.
Articolul 10
Transparența
(1)   Grupul este înscris în registrul grupurilor de experți ai Comisiei și al altor entități similare (denumit în continuare „registrul grupurilor de experți”).
(2)   În ceea ce privește componența grupului, în registrul grupurilor de experți se publică următoarele date:
(a)
denumirea statelor membre;
(b)
numele partenerilor sociali; interesul reprezentat se divulgă;
(c)
numele agențiilor din domeniul ocupării forței de muncă și al afacerilor sociale;
(d)
numele observatorilor, inclusiv denumirea țărilor terțe.
(3)   Toate documentele relevante, incluzând ordinile de zi, procesele-verbale și contribuțiile participanților, se publică fie în registrul grupurilor de experți, fie prin intermediul unui link din registru către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Se prevăd excepții de la publicare numai dacă se consideră că divulgarea unui document ar putea submina protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (8).
Articolul 11
Cheltuielile aferente reuniunilor
(1)   Participanții la activitățile grupului nu sunt remunerați pentru serviciile prestate.
(2)   Cheltuielile de călătorie și diurnele participanților la activitățile grupului sunt rambursate de către Comisie. Rambursarea se face în conformitate cu dispozițiile în vigoare ale Comisiei și în limita creditelor disponibile alocate serviciilor Comisiei în cadrul procedurii anuale de alocare a resurselor.
Articolul 12
Aplicabilitatea
Prezenta decizie intră în vigoare la data publicării în Jurnalul Oficial al Uniunii Europene.
Se aplică până la înființarea Autorității Europene a Muncii.
Adoptată la Strasbourg, 13 martie 2018.
Pentru Comisie
Președintele
Jean-Claude JUNCKER
(1)  Discursul din 2017 privind Starea Uniunii este disponibil la adresa: https://ec.europa.eu/commission/state-union-2017_ro.
(2)  COM(2018) 131.
(3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
(4)  C(2016) 3301, articolul 13 alineatul (1).
(5)  JO L 304, 20.11.2010, p. 47.
(6)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
(7)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
(8)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43).

Summary:
Instituirea Grupului consultativ european pentru Autoritatea Europeană a Muncii
Instituirea Grupului consultativ european pentru Autoritatea Europeană a Muncii
 
SINTEZĂ PRIVIND:
Decizia (UE) 2018/402 – de instituire a Grupului consultativ european pentru Autoritatea Europeană a Muncii
CARE ESTE ROLUL ACESTEI DECIZII?
Decizia instituie Grupul consultativ european, a cărui misiune este să ofere consiliere și asistență Comisiei Europene în ceea ce privește înființarea și funcționarea Autorității Europene a Muncii (AEM).
ASPECTE-CHEIE
Comisia a prezentat o propunere de instituire a AEM în data de 13 martie 2018. Scopul acesteia este de a promova echitatea și încrederea reciprocă în piața internă a UE prin garantarea faptului că respectarea normelor UE privind mobilitatea forței de muncă este asigurată în mod echitabil, simplu și eficace. Aceasta are trei obiective concrete:să ajute persoanele fizice și angajatorii acestora în ceea ce privește accesul la informațiile referitoare la drepturile și obligațiile ce le revin în domeniul mobilității forței de muncă și al coordonării securității sociale (norme comune la nivelul UE care să protejeze drepturile de securitate socială ale persoanelor fizice când acestea circulă pe teritoriul UE, al Islandei, al Liechtensteinului, al Norvegiei și al Elveției), precum și accesul la serviciile relevante;  să susțină cooperarea dintre autoritățile naționale în ceea ce privește asigurarea respectării legislației UE dincolo de frontierele naționale, inclusiv să simplifice inspecțiile comune și concertate (ca, de exemplu, în cazul în care diferite țări ar organiza inspecții simultane);  să asigure mediere și să contribuie la soluționarea litigiilor între autoritățile naționale sau în cazuri de perturbări ale pieței forței de muncă (cum ar fi o restructurare a întreprinderilor) care afectează mai multe țări.  Această propunere face parte și din punerea în aplicare a Pilonului european al drepturilor sociale, al cărui obiectiv este de a promova îmbunătățirea condițiilor de muncă și de trai în UE.
Atribuții
Principalele sarcini ale grupului consultativ sunt:să determine cooperarea dintre autoritățile naționale și părțile interesate și să ofere consiliere Comisiei în ceea ce privește înființarea și funcționarea viitoare a AEM;să examineze chestiuni de ordin general, chestiuni de principiu și aspecte practice care decurg din punerea în aplicare a legislației UE în domeniul mobilității forței de muncă și al coordonării sistemelor de securitate socială, precum și impactul acestora asupra activităților AEM;  să facă schimb de opinii și să identifice cele mai bune practici și exemple de bună cooperare în materie de mobilitate transfrontalieră a forței de muncă și de coordonare a sistemelor de securitate socială cu țările învecinate membre ale Asociației Europene a Liberului Schimb (AELS) în vederea elaborării activităților AEM;  să identifice mijloacele de cooperare și contribuțiile organismelor existente, inclusiv ale agențiilor UE descentralizate, la înființarea AEM și la asigurarea bunei funcționări a acesteia.  Componența
Grupul consultativ european este compus din:un reprezentant din fiecare țară a UE;  șase reprezentanți ai partenerilor sociali din UE reprezentând în egală măsură sindicatele și organizațiile patronale;  câte un reprezentant din fiecare agenție a UE în domeniul ocupării forței de muncă și al afacerilor sociale:Fundația Europeană pentru Îmbunătățirea Condițiilor de Viață și de Muncă;Centrul European pentru Dezvoltarea Formării Profesionale;Fundația Europeană de Formare; șiAgenția Europeană pentru Sănătate și Securitate în Muncă.  Țările AELS și Agenția Uniunii Europene pentru Cooperare în Materie de Aplicare a Legii pot avea statut de observator pe bază de invitație directă. Comisia (DG Ocuparea Forței de Muncă, Afaceri Sociale și Incluziune) poate invita experți care dețin cunoștințe de specialitate cu privire la un subiect de pe ordinea de zi, pentru a participa ad-hoc.
DE CÂND SE APLICĂ DECIZIA?
Se aplică de la 15 martie 2018.
CONTEXT
Pentru informații suplimentare, consultați:Întrebări și răspunsuri privind Autoritatea Europeană a Muncii (Comisia Europeană);  Comisia adoptă propuneri pentru o Autoritate Europeană a Muncii și pentru accesul la protecție socială (Comisia Europeană);  Pilonul european al drepturilor sociale (Comisia Europeană).  
DOCUMENTUL PRINCIPAL
Decizia (UE) 2018/402 a Comisiei din 13 martie 2018 de instituire a Grupului consultativ european pentru Autoritatea Europeană a Muncii (JO L 72, 15.3.2018, pp. 20-23)
DOCUMENTE CONEXE
Propunere de regulament al Parlamentului European și al Consiliului de instituire a unei Autorități Europene a Muncii [COM(2018) 131 final, 13.3.2018]
Data ultimei actualizări: 17.07.2018